Purustatud draakoniveri apteegipurgis
**Draakoniveri**, ka **loheveri** on tumepunane orgaaniline värvipigment, mida valmistatakse mitmete troopiliste puuliikide vaigust, samuti nimetatakse draakonivereks vaiku ennast.

Värvainete indeksis on draakonivere tähised C.I. 75200 (drakorubiin) ja 75210 (drakorodiin), ühendi üldnimetuse tähis on NR 31 (Natural red 31).

Saamine
-------

Draakonivere toorainet kogutakse järgmistelt Kagu-Aasias, Kanaari saartel, Lääne-Indias ja Lõuna-Ameerikas kasvavatelt taimeperekondadelt:

* suur rotangpalm (*Calamus rotang*) L
* krooton (*Croton*): lohekrooton (*Croton lechleri* Müll. Arg.), *Croton draconoides* Müll. Arg. *Croton draco* Schltdl. & Cham. *Croton perspeciosus* Croizat, *Croton palanostigma* Klotzsch, *Croton urucurana* Baill. *Croton erythrochilus* Müll. Arg. *Croton rimbachii* Croizat, *Croton xalapensis* Kunth, *Croton sampatik* Müll. Arg.
* deemonpalm (*Daemonorops*): veri-deemonpalm (*Daemonorops draco* Blume), *Daemonorops didymophylla* Becc. *Daemonorops micranthus* Becc. *Daemonorops rubra* (Reinw. ex Blume) Mart. *Daemonorops propinquus* Becc.
* draakonipuu (*Dracaena*): jeemeni draakonipuu (*Dracaena cinnabari* Balf.f.), harilik draakonipuu (*Dracaena draco*) (L.) L. *Dracaena cochinchinensis* Hort. ex Baker
* tiibviljak (*Pterocarpus*): *Pterocarpus officinalis* Jacq.

### Pildid

* Dracaena draco Kanaaridel*Dracaena draco* Kanaaridel
* Draakonipuu lehed, mille allosad on vaikjast eritisest punaseks värvunudDraakonipuu lehed, mille allosad on vaikjast eritisest punaseks värvunud
* Dracaena cinnabari Sokotra saarel*Dracaena cinnabari* Sokotra saarel
* Fail:Dragon&Jeemeni draakonipuult kogutud vaigutükid
* Vaigutilgad lohekrootoni (Croton lechleri) koorelVaigutilgad lohekrootoni (*Croton lechleri*) koorel
* Rotangpalmi viljad, mille katete vaigust saadakse samuti draakoniverdRotangpalmi viljad, mille katete vaigust saadakse samuti draakoniverd
* Fail:Dragon&Veri-deemonpalmi (*Daemomorops draco*) vaigu tükikesed (paremal) ja neist jahvatatud pigment (vasakul)

Omadused
--------

Draakonivere keemiline koostis erineb vastavalt sellele, milliselt taimeliigilt on vaik kogutud. Koostisaineid on palju ning nende kohta leidub mitmesugust erinevat informatsiooni.

Peamine värvi andev komponent on drakorubiin, mida vaik sisaldab vähem kui 1%.

Pigment annab värvitoone roosast sügavpunaseni ning pruunikaspunasest oranžpunaseni. Ei ole valguspüsiv, punane toon kaldub ajapikku pruuniks muutuma.

Kasutus
-------

### Kunstis ja kunstkäsitöös

Värvipigmendina pole draakoniveri tänapäeval enam populaarne. Seda kasutavad orgaanilistes lahustites vedeldatuna lakkide toonimiseks näiteks mööblimeistrid ja restaureerijad. Samuti kasutavad draakoniverd laki toonijana pillimeistrid, viiuli punakaks lakkimise traditsioon ulatub Euroopas 18. sajandist tänapäevani.

Draakoniverd on kasutatud raamatute ja käsikirjade käsitsi maalitud miniatuuridel ning akvarellmaalis, samuti kullatise aluspinna kruntimiseks kroonlühtritel. Vanas eestikeelses käsiraamatus kannab see kuldamise krundi komponendina mööblimeistritel *lendawamau were* nimetust.

* Giotto maalil "Püha Vaimu väljavalamine" (1320–1325) on tuleleegid apostlite peade kohal maalitud draakoniveregaGiotto maalil "Püha Vaimu väljavalamine" (1320–1325) on tuleleegid apostlite peade kohal maalitud draakoniverega
* Fail:Untitled, 2010, by Padraig Timoney including dragon&Inglise-iiri kunstniku Pádraig Timoney segatehnikas "Untitled" (2010) kasutab ühe materjalina draakoniverd

### Kosmeetikas

Mõningad kosmeetikafirmad on selle aine kasutusele võtnud, kuna see moodustab nahale kaitsva katte ning on sobilik tundlikule nahale.

### Muud

Kasutatakse ka aroomiõlides ja viirukites.

Pigmendiga seotud legend
------------------------

Plinius Vanem on pidevalt laienevat värvipigmentide hulka laites kirjutanud: "Indiast lisanduvad selle jõgede setted ning draakonite ja elevantide veri." Lause teises osas viitas ta uskumusele, mille kohaselt on elevantidel jahutav veri. Arvati, et kuivaperioodil ronisid janu kustutada soovivad draakonid puude otsa ning ründasid elevante. Vahel see õnnestus, vahel tappis elevant aga draakoni ning loomad surid koos. Elevandi ja draakoni vere segu peetigi lohevereks.

Viited
------

1. 1 2  St Clair, Cassia. (2016). The Secret Lives of Colour. Ühendkuningriik: John Murray (Publishers)
2. 1 2
3. 1 2
4. ↑
5. ↑  "Dragon's blood" (inglise). Home Colourlex. Vaadatud 05.04.2019.
6. ↑  E. Ilves. Tehnoloogilised uuringud ja metoodikad VRV KAR-grupi restaureeritavatele objektidele. Tallinn, 1988
7. ↑  J. Jaanus. Maaleri kool. Jurjev, M. Tõnisson, 1894, lk 137
8. ↑  "What Is Dragon's Blood And Why Is It In Beauty Products?". *Huffingtonpost.com.au* (inglise). Vaadatud 05.04.2019.
9. ↑

Välislingid
-----------

* Draakoniveri kunsti- ja konserveerimismaterjalide portaalis CAMEO
* Drakorubiin andmebaasis PubChem